## Odluka Ustavnog suda Republike Hrvatske broj: U-IIIA-64389/2009 od 27. siječnja 2010.

### NN 25/2010 (24.2.2010.), Odluka Ustavnog suda Republike Hrvatske broj: U-IIIA-64389/2009 od 27. siječnja 2010.

USTAVNI SUD REPUBLIKE HRVATSKE

597

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Nevenka Šernhorst, predsjednica Vijeća, te suci Marko Babić, Slavica Banić, Mario Jelušić, Antun Palarić i Aldo Radolović, članovi Vijeća, odlučujući o ustavnoj tužbi koju je podnio I. K. iz Z., kojeg zastupaju odvjetnici iz Zajedničkog odvjetničkog ureda I. Š. i B. V. iz Z., na sjednici održanoj 27. siječnja 2010. godine, jednoglasno je donio

ODLUKU

I. Ustavna tužba se usvaja.

II. Vrhovni sud Republike Hrvatske dužan je donijeti odluku u predmetu koji se vodi pred tim sudom pod poslovnim brojem: Rev-1465/09 (predmet Općinskog suda u Zadru broj: P-2183/03), u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe I. K. iz Z., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 10.000,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj je 14. siječnja 2009. podnio Vrhovnom sudu Republike Hrvatske zahtjev za zaštitu prava na suđenje u razumnom roku zbog dugotrajnosti postupka koji se u parničnom predmetu radi naknade štete vodio u povodu izjavljene žalbe pred Županijskim sudom u Zadru pod brojem: Gž-2329/08, smatrajući da mu je povrijeđeno ustavno pravo na donošenje sudske odluke u razumnom roku. U međuvremenu, odnosno u trenutku odlučivanja o zahtjevu podnositelja, spis je po reviziji podnositelja dostavljen Vrhovnom sudu Republike Hrvatske.

Vrhovni sud Republike Hrvatske donio je 30. listopada 2009. rješenje broj: Gzp-52/09-6 kojim se oglasio nenadležnim za postupanje u tom predmetu, te ustupio spis Ustavnom sudu obrazlažući to time što odredbama članka 27. Zakona o sudovima (»Narodne novine« broj 150/05. i 16/07. – u daljnjem tekstu: ZS) nije regulirana situacija u kojoj je zahtjev podnesen kada je do povrede prava na suđenje u razumnom roku došlo tijekom postupka pred Vrhovnim sudom Republike Hrvatske, pa smatra da je bilo potrebno primijeniti odredbu članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon). Naime, podnositelj je Vrhovnom sudu Republike Hrvatske podnio reviziju protiv presude Županijskog suda u Zadru broj: Gž-2329/08 od 29. lipnja 2009., kojom je odlučeno o žalbi protiv presude Općinskog suda u Zadru broj: P-2183/03 od 26. lipnja 2008.

Slijedom iznijetog, predmetni zahtjev podnositelja, u sadržajnom smislu, ima se smatrati ustavnom tužbom.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63. Ustavnog zakona, na temelju navoda ustavne tužbe te uvida u presliku spisa Općinskog suda u Zadru broj: P-2183/03, te spisa Vrhovnog suda Republike Hrvatske broj: Gzp-52/09, utvrdio pravnorelevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske.

Podnositelj je 18. kolovoza 2003. podnio tužbu Općinskom sudu u Zadru protiv tuženika Republike Hrvatske, Ministarstva obrane, radi naknade štete.

Podnescima od 17. ožujka 2004., 7. lipnja 2004. i 17. siječnja 2005. podnositelj je požurio rad suda.

Podneskom od 24. ožujka 2004. tuženik je odgovorio na tužbu.

Ročište za glavnu raspravu održano je 14. studenog 2005. Iduće ročište zakazano je za 17. siječnja 2006. te je naloženo punomoćniku podnositelja da obavijesti stranku o saslušanju koje će se provesti na ročištu.

Podnositelj nije pristupio na ročište održano 17. siječnja 2006. na kojem je trebao biti saslušan kao stranka.

Ročište za glavnu raspravu održano je 15. veljače 2006. te je saslušan podnositelj kao stranka.

Podnositelj je podnescima od 21. rujna 2006. i 7. studenog 2006. požurivao rad suda.

Ročište za glavnu raspravu održano je 6. veljače 2007.

Podneskom od 12. ožujka 2007. podnositelj je predložio saslušanje svjedoka i požurio je rad suda.

Na ročištu održanom 22. svibnja 2007. saslušani su predloženi svjedoci.

Rješenjem suda od 4. siječnja 2008. požureno je postupanje tuženika po raspravnom rješenju od 22. svibnja 2007.

Ročište za glavnu raspravu održano je 6. svibnja 2008. a iduće je zakazano za 17. lipnja 2008. na kojem je dokazni postupak dovršen, glavna rasprava je zaključena te je određen dan za objavu presude.

Presuda je objavljena 26. lipnja 2008.

Zamolbom od 3. rujna 2008. sutkinja je zamolila produženje roka za izradu presude radi složenosti predmeta i preopterećenosti što joj je i odobreno.

Presudom Općinskog suda u Zadru broj: P-2183/03 od 26. lipnja 2008. odbijen je tužbeni zahtjev podnositelja a rješenjem je podnositelj oslobođen od plaćanja sudskih pristojbi.

Podnositelj je dana 20. listopada 2008. podnio žalbu na prvostupanjsku presudu. Općinski sud u Zadru 3. prosinca 2008. otpremio je spis povodom žalbe Županijskom sudu u Zadru.

Županijski sud u Zadru donio je presudu broj: Gž-2329/08 od 29. lipnja 2009. kojom je odbio žalbu podnositelja i potvrdio je prvostupanjsku presudu.

Podnositelj je izjavio reviziju.

Spis se povodom revizije nalazi na Vrhovnom sudu Republike Hrvatske gdje se vodi pod brojem: Rev-1465/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba Općinskom sudu u Zadru podnesena je 18. kolovoza 2003.

Postupak se povodom revizije vodi pred Vrhovnim sudom Republike Hrvatske pod brojem: Rev-1465/09.

Slijedom navedenog, Ustavni sud utvrđuje da se postupak od trenutka pokretanja parničnog postupka do donošenja odluke Ustavnog suda, vodio u trajanju od šest (6) godina, pet (5) mjeseci i devet (9) dana.

4.2. POSTUPANJE NADLEŽNOG SUDA

Postupak se u razmatranom, pravno relevantnom razdoblju vodio pred Općinskim sudom u Zadru koji je održao sedam (7) ročišta za glavnu raspravu, saslušao je podnositelja kao stranku i svjedoke.

Prvostupanjski sud zaprimio je tužbu 18. kolovoza 2003. a prvo ročište za glavnu raspravu održano je 14. studenog 2005. Razdoblje neaktivnosti prvostupanjskog suda trajalo je dvije (2) godine i dva (2) mjeseca.

Prvostupanjski sud je 26. lipnja 2008. donio presudu kojom je odbio tužbeni zahtjev podnositelja.

Spis je povodom žalbe otpremljen Županijskom sudu u Zadru koji je presudom broj: Gž-2329/08 od 29. lipnja 2009. odbio žalbu podnositelja i potvrdio je prvostupanjsku presudu.

Predmet se povodom revizije od 28. listopada 2009. nalazi na Vrhovnom sudu Republike Hrvatske gdje se vodi pod brojem: Rev-1465/09.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u sudskom postupku, prema utvrđenju Ustavnog suda, pridonio je duljini trajanja postupka budući nije pristupio, iako uredno pozvan, na zakazano ročište na kojem je određeno da će biti saslušan kao stranka.

4.4. SLOŽENOST SUDSKOG PREDMETA

Iz dosadašnjeg tijeka postupka, proizlazi da se u konkretnom slučaju ne radi o osobito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od preko šest godina te je još uvijek u tijeku.

Iako je prvostupanjski sud održao više ročišta ocjena je Ustavnog suda da postupak nije vođen učinkovito i sukladno načelu ekonomičnosti postupka.

Imajući u vidu ukupno trajanje postupka, utvrđeno razdoblje neaktivnosti Općinskog suda u Zadru koje se može pripisati njegovoj neučinkovitost (utvrđenja pod točkom 4.2. obrazloženja ove odluke), a osobito značaj postupka za podnositelja, Ustavni sud ocjenjuje da je povrijeđeno pravo podnositelja da neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. Određujući visinu primjerene naknade, u konkretnom slučaju, Ustavni sud uzeo je u obzir doprinos podnositelja duljini trajanja postupka.

Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-64389/2009

Zagreb, 27. siječnja 2010.

USTAVNI SUD REPUBLIKE HRVATSKE

Predsjednica Vijeća
mr. sc. Nevenka Šernhorst, v. r.

Odluka, NN 25/2010-597